ከአንድ ቢሊዮን ብር በላይ ከሚወጣባቸው 300 የሸገር አውቶብሶች 50ዎቹ ሥራ ጀመሩ
የአዲስ አበባን የትራንስፖርት ችግር ለመቅረፍ ያስችላል የተባለውና በአዲስ አበባ ከተማ አስተዳደር ባለቤትነት የተቋቋመው ሸገር የብዙኃን ትራንስፖርት አገልግሎት ድርጅት፣ ከአንድ ቢሊዮን ብር በላይ ወጪ እንዲገጣጠምለት ካዘዛቸው 300 አውቶብሶች መካከል 50ዎቹን በመረከብ ሥራ አስጀመረ፡፡ ለተማሪዎች ብቻ አገልግሎት የሚሰጥ ሰርቪስ ወደ ሥራ እንደሚገባም ተገለጸ፡፡ሸገር አውቶብስ ወደ ሥራ መግባቱን በማስመልከት ዓርብ ግንቦት 19 ቀን 2008 ዓ.ም. በተዘጋጀው የምረቃ ሥርዓት ላይ እንደተገለጸው፣ 50ዎቹ አውቶብሶች በተመረጡ 20 መስመሮች  ላይ አገልግሎት ይጀምራሉ፡፡በምረቃ ሥነ ሥርዓቱ ላይ የተገኙት የአዲስ አበባ ከተማ ከንቲባ አቶ ድሪባ ኩማ እንደገለጹት፣ ሸገር ትራንስፖርት ሦስት ዓይነት የትራንስፖርት አገልግሎቶችን ሥራ ላይ ያውላል፡፡ከመደበኛ የትራንስፖርት አገልግሎት በተጨማሪ ለተማሪዎች ብቻ አገልግሎት የሚሰጥ የተማሪዎች ትራንስፖርት ይቀርባል፡፡ ለአውቶብስ ብቻ በተከለለ መንገድ የፈጣን አውቶብስ አገልግሎቶችን የሚሰጥ አሠራር ተግባራዊ እንደሚደረግ ከንቲባ ድሪባ ገልጸዋል፡፡በብረታ ብረትና ኢንጂነሪንግ ኮርፖሬሽንና በቢሾፍቱ አውቶሞቲቭ ኢንጂነሪንግ የሚገጣጠሙት አውቶብሶች፣ እያንዳንዳቸው 3.61 ሚሊዮን ብር ወጪ የጠየቁ ናቸው ተብሏል፡፡  እንደ አንድ መንግሥታዊ የመንግሥት የልማት ድርጅት ተመዝግቦ ወደ ሥራ የገባው ሸገር ትራንስፖርት፣ ከሁለት ቢሊዮን ብር በላይ ካፒታል የተቋቋመ ነው፡፡በአዲስ አበባ ከተማ አስተዳደር የትራንስፖርት ፕሮግራሞች ማስተባበሪያ ጽሕፈት ቤት የካፓሲቲና ኦፕሬሽን መምርያ ኃላፊ አቶ ሙሉቀን አማረ ለሪፖርተር እንደገለጹት፣ አሁን በ50 አውቶብሶች የተጀመረው አገልግሎት በሁለት ወራት ውስጥ ወደ 150 ያድጋል፡፡ሸገር የብዙኃን ትራንስፖርት አገለግሎት ድርጅት ዋና ዓላማ የሕዝብ ትራንስፖርትን ማስፋፋትና የከተማዋን የትራንስፖርት ችግር መቅረፍ ነው እንደሆነ የገለጹት አቶ ሙሉቀን፣ ይህንን ለማሳካት አሁንም ተጨማሪ ሥራዎች ይከናወናሉ ብለዋል፡፡ሸገር የከተማ አውቶብስ በመጀመርያው ዙር አገልግሎት ከሚሰጥባቸው 20 መስመሮች ውስጥ ከሜክሲኮ-ቦሌ፣ ከቦሌ-ፒያሳ፣ ከፒያሳ-መገናኛ፣ ከሜክሲኮ-ዓለም ባንክና ከሳሪስ አቦ-መገናኛ ይጠቀሳሉ፡፡ የአገልግሎት ታሪፉም እስከ አራት ኪሎ ሜትር ለሚደርስ ጉዞ አንድ ብር ከ50 ሳንቲም ነው፡፡ ከአራት እስከ ስድስት ኪሎ ሜትር ርቀት ሁለት ብር፣ ከስድስት እስከ ዘጠኝ ኪሎ ሜትር ሦስት ብር፣ እስከ አሥር ኪሎ ሜትር ደግሞ ሦስት ብር ከ50 ሳንቲም መሆኑ ታውቋል፡፡እንደ አቶ ሙሉቀን ገለጻ፣ የአዲስ አበባ የትራንስፖርት ችግርን ለማቃለል 3,500 አውቶብሶች ያስፈልጋሉ፡፡ በአሁኑ ወቅት የአንበሳ አውቶብስ ከተማ አገልግሎት ድርጅት 814፣ የፐብሊክ ትራንስፖርት ደግሞ 401 አውቶብሶችን በመያዝ አገልግሎት እየሰጡ ነው፡፡ የሸገር 300 አውቶብሶች ሲታከሉ በመንግሥት አማካይነት በተደራጁ የትራንስፖርት ተቋማት አገልግሎት ላይ የሚውሉት 1,500 አውቶብሶች ይደርሳሉ፡፡ይሁን እንጂ አሁንም የከተማውን ነዋሪዎች ፍላጎት የሚያሟላ አቅም ስለሌለ ተመሳሳይ አገልግሎት የሚሰጡ አውቶብሶች የሚያስፈልጉ መሆኑ ተገልጿል፡፡ የአዲስ አበባ ከተማ መንገድ ትራንስፖርት ቢሮ ኃላፊ አቶ ያብባል አዲስ፣ የከተማዋን የትራንስፖርት ችግር ለመቅረፍ ከመንግሥት በተጨማሪ በአክሲዮን በሚቋቋሙ ኩባንያዎች አማካይነት አገልግሎት የሚሰጡ ድርጅቶች በሚቀጥለው ዓመት ወደ ሥራ ይገባሉ ብለዋል፡፡በአሁኑ ወቅት ከሦስቱ መንግሥታዊ የከተማ አውቶብሶች አገልግሎት ተጨማሪ አልያንስ ትራንስፖርት ሰርቪስ የተባለ አክሲዮን ማኅበር አገልግሎት እየሰጠ መሆኑ ይታወቃል፡፡እንደ ሸገር የሥራ ኃላፊዎች ገለጻ፣ ሸገር አውቶብስ ድርጅት ከሌሎች የትራንስፖርት አገልግሎት ሰጪዎች በተለየ ከአንድ ኪሎ ሜትር በላይ በሆኑ ፌርማታዎች ላይ በመቆም አገልግሎት ይሰጣል፡፡ የተማሪዎች ትራንስፖርት አገልግሎት ተግባራዊ ከተደረገ በኋላ ለሸገር አውቶብስ ብቻ በተከለለ መንገድ እንደ ባቡር ፈጣን የትራንስፖርት አገልግሎት እንደሚጀመርም ተገልጿል፡፡ይህንን አገልግሎት ከዊንጌት-ጀሞ ባለ 16 ኪሎ ሜትር መንገድ ላይ ለመጀመር ታቅዷል፡፡ ከዊንጌት ተነስቶ ጀሞ ድረስ የሚያመራው መንገድ ለአውቶብስ አገልግሎት ብቻ የሚውል ነው፡፡ ከዊንጌት በአውቶብስ ተራ፣ በተክለ ሃይማኖት፣ በሜክሲኮና በጎፋ አቋርጦ ጀሞ የሚደርስ ነው ተብሏል፡፡ሸገር የከተማ አውቶብስ የኤሌክትሮኒክስ የክፍያ አገልግሎት የሚሰጥና አውቶብሶቹ ደግሞ ለአካል ጉዳተኞች መወጣጫ ያላቸው ናቸው፡፡   